Perde terapeuties vir kinders | Netwerk24
Perde terapeuties vir kinders
Deur Lientjie Mentz 07 Februarie 2019 06:00
Van links is Emma van Rooyen (voorgraad-O) op Bastiaan, Anneke Oosthuizen (Tristone Stables), Heinrich Wiesner (gr. O) op Debussy en Anneke Green (eienaar van die Pontem-skool).Foto: Lientjie Mentz
Daar was 'n paar benoude oomblikke by die Pontem-skool toe leerlinge op 16 Januarie die eerste keer op 'n perd geklim het.
Dié benoudheid het egter gou in glimlagte en hope selfvertroue verander.
Bastiaan en Debussy, twee van die drie perde van Tristone Stables, kuier die afgelope vier weke elke Woensdag by dié skool. Hulle word as terapeutiese hulpmiddels gebruik om aan die leerlinge van Pontem – met neuro-ontwikkelingsagterstand – 'n nuwe leer-ervaring te bied.
Anneke Green – saam met Igna du Plessis die eienaars van Pontem by die Biker's Church in Groenvlei – verduidelik dié skool help leerlinge in voorgraad-O, gr. O en gr. 1 met aandagsgebrek-hiperaktiwiteitsindroom, angs en lae spiertonus. Deur beheerde bewegings en konkrete leer word agterstand ingehaal.
Sy sê die doel van die skool is om leerlinge van gr. 2 af weer by hoofstroomskole in te skakel.
Anneke sê die leerlinge by die skool – wat in Januarie 2018 met vier leerlinge begin het en nou 13 het – het normale intellek en elkeen se uitdagings word individueel aangespreek.
Die onderwysers maak van Mind Moves gebruik, terapie waarvolgens 'n spesifieke gedeelte van die brein met beweging geaktiveer word voordat nuwe leer, wat gebruik maak van daardie deel van die brein, aangeleer word.
Mind Moves, deur dr. Melody de Jager ontwikkel, maak van beheerde, herhaalde bewegings gebruik.
In gr. 1 maak Pontem van die Caps-kurrikulum gebruik en Anneke sê leerlinge vorder vinnig danksy die individuele aandag. Sy sê mense besef nie altyd hoe belangrik beweging is nie.
"Die brein kan nie behoorlik ontwikkel as al die spiere nie ontwikkel is nie," sê sy.
Kinders met aandagsgebrek­hiperaktiwiteitsindroom ontwikkel soms nie al hul spiere nie en dit is soms nodig om stappe van ontwikkeling te herhaal totdat die kinders tot op hul ouderdom ontwikkel het.
Anneke Oosthuizen van Tristone sê wanneer 'n mens op 'n perd ry, is al jou spiere aktief.
Terwyl die leerlinge op die perde oor die terrein beweeg, moet hulle allerlei opdragte uitvoer en word balle en ander toerusting in die terapiesessie gebruik, wat 'n heerlike begin vir 'n skooldag is.